
Par papildu finansējumu 2025. gada līdzdalības budžeta konkursa projektam “Izgaismota vide bērnu treniņiem un aktīvai atpūtai”
Ādažu novada pašvaldības līdzdalības budžeta konkursa komisija (turpmāk – komisija) 2026. gada 28. janvārī saņēma 2025. gada līdzdalības budžeta konkursa projekta “Izgaismota vide bērnu treniņiem un aktīvai atpūtai” (turpmāk – Projekts) iesniedzēja biedrības “BMX Ādaži” (reģ. Nr. 40008229326, juridiskā adrese: Ādažu nov., Ādažu pag., Kadaga, Kāpas iela 23, LV-2103 (turpmāk - Iesniedzējs)) iesniegumu (pašvaldības reģ. Nr ĀNP/1-11-1/26/532) “Par līdzdalības budžeta projekta precizēto BMX trases apgaismojuma risinājumu”, ar lūgumu atbalstīt precizētu efektīvāku BMX trases apgaismojuma risinājumu un aktualizētu tāmi. Atšķirībā no Projekta sākotnējā varianta Iesniedzējs piedāvāja uzstādīt sešus 12 metrus augstus apgaismojuma stabus ar 2 gaismekļiem uz katra staba, jo tas nodrošinātu apgaismojumu visai BMX trasei, ko pierāda Tallinas kolēģu sekmīgā pieredze. 
Lai noskaidrotu abu risinājumu izmaksas, 2026. gada maijā un jūnijā tika veiktas cenu aptaujas, un tika konstatēts, ka abu tehnisko risinājumu projektēšanas un būvniecības izmaksas ir līdzīgas, taču pārsniedz konkursa nolikumā noteikto maksimālo summu 17 000 euro ar PVN, kā arī pārsniedz nolikumā pieļaujamo sadārdzinājumu 15 % apmērā. Saimnieciski izdevīgākais piedāvājums ir 24 199.84 euro ar PVN.
Pēc 2025. gada līdzdalības budžeta konkursa divu projektu īstenošanas un viena projekta (kas atrodas īstenošanas stadijā) atlikušajiem darbiem pieejami 33 563.43 euro. Līdzekļi ir pietiekami visu 2025. gada konkursa projektu īstenošanai pilnā apmērā.
Ierosinātais precizētais Projekta risinājums paredz efektīvāku BMX trases apgaismojumu, sasniedzot Projekta mērķi – izgaismotu vidi bērnu treniņiem un aktīvai atpūtai, ņemot vērā sabiedrības interesēm atbilstošu, funkcionāli pilnvērtīgu un ilgtspējīgu risinājumu, taču tā realizācijai nepieciešams papildu finansējums 7 200.55 euro ar PVN, pārsniedzot Ādažu novada pašvaldības domes 2024. gada 28. novembra saistošajos noteikumos Nr. 53/2024 “Ādažu novada pašvaldības līdzdalības budžeta nolikums”, (turpmāk – Nolikums) kas bija spēkā Projekta vērtēšanas laikā, pieļaujamo sadārdzinājumu.
Nolikumā nebija paredzēti projektu tehniskā risinājuma maiņas nosacījumi un kārtība, kā arī konkursa komisijai nav pilnvarojuma lemt par risinājuma maiņu un finansējuma palielinājumu, tāpēc lēmuma pieņemšana ir domes kompetencē.
Konkursa projektu īstenošanai pašvaldības budžetā asignētais finansējums ir pietiekams, lai īstenotu visus projektus pilnā apmērā.
Pamatojoties uz Pašvaldību likuma 4. panta pirmās daļas 2. un 7. punktu un 59. pantu, kā arī domes Finanšu komitejas 15.07.2026. atzinumu, Ādažu novada pašvaldības dome
NOLEMJ:
1. Atbalstīt pašvaldības līdzdalības budžeta projekta “Izgaismota vide bērnu treniņiem un aktīvai atpūtai” tehniskā risinājuma maiņu un piešķirt papildu finansējumu 7200.55 euro ar PVN no 2025. gada Līdzdalības budžeta konkursa izpildei asignēto finanšu līdzekļu ekonomijas.
2. Noteikt, ka 1. punktā minētā projekta kopējās izmaksas ir 24 199.84 euro ar PVN (divdesmit četri tūkstoši simtu deviņdesmit deviņi euro, 84 euro centi).
3. Pašvaldības izpilddirektora vietniecei veikt lēmuma izpildes kontroli. 



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

